د کورنیو چارو وزارت د نشه يي موادو د سروې پخوانی رئيس سید نجيب الله احمدي وايي، که څه هم د کوکنارو کښت کم شوی، خو په افغانستان کې خورا ډېر تاریاک زېرمه شوي او د کېمياوي نشه يي موادو توليد هم تر پخوا څو برابره ډېر شوی دی۔

هغه وایي:" له بده مرغه چې د سيمې استخبارات د افغانستان له نشه يي موادو څخه خورا ډېره ګټه ترلاسه کوي، هم د امریکا د برخه او هم د ملګرو ملتونو له نشه يي موادو سره د مبارزې اداره د نشه يي موادو وضعیت له نږدې څخه څاري، يوازې د کوکنارو کښت کم شوی دی، خو د نشه يي موادو نور اړخونه د پخوا په پرتله د ودې په حال کې دي۔ "

د طالبانو حکومت داسې مهال د کوکنارو د کښت د صفر کېدو ادعا کوي، چې د طالبانو د حکومت د کورنیو چارو وزارت د راپورونو له مخې، په روان کال کې په داسې ولایتونو کې هم کوکنار کرل شوي وو، چې په وروستیو اوو کلونو کې هلته کوکنار نه وو کرل شوي۔

راپور: مرسلین ارسلا